ДО ОБЩИНСКИ СЪВЕТ – РУСЕ

ПРЕДЛОЖЕНИЕ

ОТ ГРУПА СЪВЕТНИЦИ „ИНИЦИАТИВА РУСЕ”

Относно: Приемане на обръщение от Общински съвет – Русе до Министерски съвет на Република България относно необходимостта от спешно и гарантирано изграждане на автомагистралата „Русе – Велико Търново“ и с приоритет участъкът от края на обхода на град Бяла до връзката с АМ „Хемус“

Уважаеми общински съветници,
     
     На 11 август 2026 г. Агенция „Пътна инфраструктура“ прекрати обществената поръчка за проектиране и строителство на АМ „Русе – Велико Търново“ в участъка Бяла – Велико Търново. Като основание са посочени нарушения в методиката за оценка на офертите, които не могат да бъдат отстранени без промяна на условията на процедурата. 
     Правим това предложение, водени от убеждението, че отстраняването на установените нарушения в една обществена поръчка не може да се превръща в основание за ново неопределено във времето отлагане на изграждането на инфраструктурен обект, от който зависи развитието на цял регион. Същевременно сме обезпокоени, че публично заявявеното намерение направлението от Велико Търново към ГКПП „Маказа“ да бъде развито като магистрала, основно чрез възможно концесиониране, че първо ще се възлагат проекти, ще се променят трасета и пр. ще доведат до още много години забавяне на реализацията.
     Подчертаваме, че  не възразяваме срещу търсенето на различни модели за финансиране, включително концесионен модел, когато той е икономически и правно обоснован. Но не може да приемем бъдещето на Русе да бъде обвързано с неопределеното във времето реализиране на най-важния за региона инфраструктурен проект.

     Затова предлагаме на ОбС – Русе да приеме обръщение към Министерския съвет, което да изиска ясни срокове за реализиране на проекта и приоритетно да бъде изграден участъкът от границата на Русенска област до бъдещото трасе на АМ „Хемус“.
    С оглед изложеното и на основание чл. 63, ал. 2, т. 1 от Правилника за организацията и дейността на Общински съвет Русе, неговите комисии и взаимодействието му с общинската администрация, предлагам на Общински съвет – Русе да вземе следното
Р Е Ш Е Н И Е:
  	На основание чл. 21, ал. 2 от Закона за местното самоуправление и местната администрация, Общински съвет – Русе реши:
Приема обръщение до Министерски съвет на Република България, със следния текст:
ОБРЪЩЕНИЕ НА ОБЩИНСКИ СЪВЕТ – РУСЕ
ДО МИНИСТЕРСКИ СЪВЕТ НА РЕПУБЛИКА БЪЛГАРИЯ
Относно: 
Необходимостта от спешно и гарантирано изграждане на автомагистралата „Русе – Велико Търново“ и с приоритет участъкът от края на обхода на град Бяла до връзката с АМ „Хемус“
Уважаеми господин министър-председател,
Уважаеми госпожи и господа министри,
   Общински съвет – Русе се обръща към Министерски съвет на Република България с настояване държавата да предприеме незабавни, конкретни и обвързани със срокове действия за изграждането на автомагистрала „Русе-Велико Търново“ като стратегически национален инфраструктурен проект.
    За Русе и Северна България този проект отдавна не е въпрос единствено на транспортна инфраструктура. Той е въпрос на икономическо оцеляване, демографска устойчивост и право на развитие на цели региони на България.
Русе и Северна България не могат повече да чакат!
     Резултатите от последното преброяване показват мащаба на проблема.
Между преброяванията през 2011г. и 2021г. населението на община Русе е намаляло от 167 585 на 141 356 души – с 26 229 души или с 15,7%. За област Русе спадът е още по-голям – от 235 252 на 193 483 души или 17,8%. 
Тази тенденция не е преустановена в настоящия момент.
    Към края на 2025г. населението на област Русе е 184 251 души, а естественият прираст е –12,2 на 1000 души. 
     Средната възраст на населението достига 47,7 години, като само 63 души влизат в трудоспособна възраст на всеки 100, които я напускат.
Това означава, че демографската криза вече не е прогноза за бъдещето. 
Тя се случва сега с бързи темпове!

    Икономическите показатели потвърждават необходимостта от действия. През 2024 г. БВП на човек в област Русе е 22 695 лв. при 31 811 лв. средно за страната.   При тези обстоятелства всяко ново отлагане на тази ключова инфраструктура означава задълбочаване на вече съществуващите негативни тенденции.
    Липсата на свързаност не е просто липса на удобен път. Тя е ограничаване на възможностите за инвестиции, работни места, образование, достъп до услуги, туризъм и човешка мобилност. На практика тя се превръща в лишаване на региона от равнопоставена възможност за развитие.
    Убедени сме, че АМ „Русе – Велико Търново“ е национален, а не регионален проект! Русе не иска привилегия. Русе иска равнопоставен достъп до националната транспортна система.
     Градът е най-важният български сухопътен мост към Румъния и Северна Европа. Транспортното направление през Русе е част от стратегическите европейски транспортни връзки, а самата държава определя автомагистрала  „Русе – Велико Търново“ като важна връзка между Рейнско-Дунавския и Ориент/Източно-Средиземноморския коридор. 
    Натоварването на направлението непрекъснато нараства. Министерството на транспорта посочва, че през района на Русе преминават хиляди тежкотоварни автомобили дневно, а трафикът през българо-румънската граница се е увеличил значително. В същото време България продължава да няма завършена магистрална връзка между Русе и вътрешността на страната.
Това положение е стратегически неприемливо.
     На 11 август 2026г. Агенция „Пътна инфраструктура“ прекрати обществената поръчка за проектиране и строителство на участъка Бяла – Велико Търново. Заговори се за концесии, за разделянето на проектирането от изпълнението, промяна на трасета, удължаване до Маказа и т.н. – действия, които може да забавят проекта с години.
Общински съвет – Русе не възразява срещу търсенето на различни модели за финансиране, включително концесионен модел, когато той е икономически и правно обоснован. Но не може да се приеме бъдещето на Русе да бъде обвързано с неопределеното във времето реализиране на далечен инфраструктурен проект. 
Особено внимание заслужава участъкът от км 76+040 до км 99+900, с приблизителна дължина 23,8 км, от края на обхода на Бяла до пресичането с АМ „Хемус“, тъй като строителството на участъка Русе – Бяла вече е започнало и срокът за приключване на строителните дейности обявен за края на 2028 г. Това може да превърне изградената  инфраструктура за години в задънена улица,  която не води наникъде, препятства трафика и е предпоставка за множество злополуки и смърт на пътя.
Общински съвет – Русе настоява Министерски съвет:
1. Да приеме ясен и публичен график за изграждането на АМ „Русе – Велико Търново“, която е не просто поредният инфраструктурен проект, а стратегическа държавна инвестиция в бъдещето на Северна България. 
2. Участъкът от км 76+040 до км 99+900, от края на обхода на Бяла до пресичането с АМ „Хемус“ да бъде определен като самостоятелен приоритетен национален инфраструктурен обект, чието проектиране, финансиране и изграждане не се обвързват със сроковете и начина на реализация на бъдещото направление Велико Търново – Маказа.
ВНОСИТЕЛИ:
1.	___________________________________________________________
2.	___________________________________________________________
3.	___________________________________________________________
4.	___________________________________________________________
5.	___________________________________________________________
6.	___________________________________________________________
7.	___________________________________________________________



